Χρύσιππος (μυθολογία)

Στην ελληνική μυθολογία ο Χρύσιππος ήταν ένας ωραιότατος νέος, νόθος γιος του Πέλοπα και της Νύμφης Αξιόπης. Κατά την πελοποννησιακή παράδοση (που την αναφέρουν οι Ελλάνικος, Θουκυδίδης), επειδή ο Πέλοπας τον υπεραγαπούσε, η σύζυγος του Πέλοπα, η Ιπποδάμεια, φοβήθηκε ότι τον προόριζε για διάδοχό του, οπότε εξώθησε τους γιους της Θυέστη και Ατρέα στη δολοφονία του Χρυσίππου. Ο Πέλοπας τότε εξόρισε τους Θυέστη και Ατρέα, και τότε η Ιπποδάμεια εκπατρίσθηκε από μόνη της ή αυτοκτόνησε.

Η βοιωτική παράδοση αναφέρει ότι ο Χρύσιππος απάχθηκε από τον Δία ή από τον Λάιο, βασιλιά των Θηβών. Ο Λάιος μάλιστα μυθολογείται ότι τον συνόδευε ως δάσκαλος στους αγώνες Νέμεα. Μετά τον βιασμό του από τον Λάιο ο Χρύσιππος αυτοκτόνησε από τη ντροπή του με το ξίφος του. Τότε, προκειμένου να τιμωρήσει τον Λάιο, η θεά «`Ηρα γαμοστόλος», που κατοικούσε στο όρος Κιθαιρώνας, έστειλε στη Θήβα τη Σφίγγα και γενικώς κατέστρεψε με τον Οιδίποδα τη γενιά του Λαΐου. Μία παραλλαγή αποδίνει στον Απόλλωνα των Δελφών την τιμωρία του Λαΐου.

Παρατηρούμε ότι στο πρόσωπο του Χρυσίππου (όλοι οι μύθοι για τον οποίο σχετίζονται με τον θάνατό του) συνδέονται οι παραδόσεις για τα δύο «καταραμένα» γένη που έγιναν διάσημα από την αρχαία ελληνική τραγωδία: τους Ατρείδες των Μυκηνών και τους Λαβδακίδες των Θηβών.

Πηγή

 * Νέα Ελληνική Εγκυκλοπαίδεια «Χάρη Πάτση», τόμος 22, Αθήνα 1975

Χρυσιππος

Chrýsippos Chrysippos (Mythologie) Chrysippus (mythology) Crisipo (mitología) Chrysippe (mythologie) Crisippo (mitologia) כריסיפוס Chrisipas クリューシッポス (ギリシア神話) Chrysippos Crisipo Хрисипп (сын Пелопа) Khrysippos (mytologia) Krysippos Хрісіпп (міфологія)